Aalesund berget seg fra cupflause
Mot 3. divisjonslaget Stryn lå faktisk Aalesund under 0-1 etter bare to minutter. Henrik Bjørdal utlignet til 1-1 relativt kjapt, men Tippeliga-laget slet likevel en stund mot klubben fra Flo-slektas hjembygd. Inntil Mos Abdellaoue og Peter Orry Larsen scoret hvert sitt mål etter 62 og 80 minutter. Tromsø, som faktisk møter Aalesund i serien til helgen, var det eneste andre av de 13 andre toppserielagene som kom under 0-1. Mot 1980-semifinalisten Mo klarte Steinar Nilsens mannskap å snu til 2-1. Serieleder Odd hadde null problemer. Mot Frode Johnsens barndomsklubb Skotfoss vant cupspesialisten tosifret – til slutt 13-0. 41-årige Johnsen rakk også å putte mot 4. divisjonslaget i Telemark på omgangen han spilte. Rosenborg var hakket mer moderat mot 4. divisjonslaget Vuku fra Verdal, som forgjeves stolte på Lotto-flaksen før trønderbataljen. Den vant RBK 3-0 med tre utenlandske målscorere: Celtic-lånet Liam Henderson fra Skottland, slovaken Tomas Malec og danske Emil Nielsen. For tittelforsvarer Molde sto det lenge «bare» 1-0 i et vindfullt oppgjør mot Brattvåg fra 3. divisjon. Rett før slutt doblet 17-åringen Sander Svendsen ledelsen og fastsatte sluttresultatet til 2-0. Moldes spisstalent tok dermed opp tråden fra helgens seriekamp mot Aalesund, der han scoret to. Kort tid senere kom for øvrig Svendsens lillebror Tobias (15) inn til sin første obligatoriske Molde-kamp, melder Romsdals Budstikkes live-oppdatering. 15-åringen ble nylig tatt ut på G16-landslaget til Norge. Sandefjord-trener Lars Bohinen møtte sin forrige klubb Asker, som han forlot etter én sesong (2013). Det ble 2-1 over gamleklubben. For Bodø/Glimt var Fitim Azemi (22) dagens mann – med tre kasser i Kirkenes mot Ulvang-byens 3. divisjonslag. Glimt vant 6-0. Både Viking og Stabæk hadde tilsynelatende full kontroll i sine kamper mot Ålgård (3. divisjon) og Runar fra 4. divisjon. Mest oppsiktsvekkende i Vikings 7-0-seier, var islendingen Jon Dadi Bödvarssons hattrick på seks sluttminutter - ifølge RAs kampoppdatering. For bæringene var både Adama Diomande og Kamal Issah i scoringsform med to mål hver i 6-0-seieren. Det samme er Christian Gytkjær for Haugesund. Klubben har bare ett mål etter tre Tippeliga-runder, men dansken virker å være i gang. Det ble hat-trick mot 3. divisjonslaget Randaberg i 4-0-seieren. Mjøndalen slo Vestfossen (3. divisjon) 7-0, mens Lillestrøm vartet opp med hockeysifre mot Rælingen fra 3. divisjon. Det sto riktignok både 1-1 i romeriksoppgjøret, men kun i noen få minutter. Til slutt ble det uvanlige 9-3 til kanarifuglene. I Østfold vant Sarpsborg kontrollert 4-0 over Kråkerøy fra 3. divisjon. Tirsdag var Vålerenga og Start først ute av Tippeliga-lagene. De vant mer enn komfortabelt mot henholdsvis Lokomotiv Oslo (8-0) og Vigør (5-0). 2010-mester Strømsgodset slo FK Tønsberg 5-0 i en kamp som startet 20.00.Bossekop – Mjølner 0-1, Sortland – Tromsdalen 2-3, Arendal – Donn 3-1, Brodd – Bryne 0-2, Byåsen – Sverresborg 3-1, Fløya – Alta 1-0, FuVo – Kongsvinger 1-3, Førde – Fyllingsdalen 0-5, Hallingdal – Hønefoss 1-4, HamKam – Lørenskog 2-1, Hauerseter – KFUM Oslo 2-4, Holmen – Notodden 0-1, Kjelsås – Sprint Jeløy 3-1, Lysekloster – Sogndal 1-5, Nardo – Stjørdals-Blink 0-1, Nybergsund – Ullensaker/Kisa 1-3, Odda – Fana 0-1, Pors – Jerv 2-4, Rilindja – Bærum 0-2, Riska – Sandnes Ulf 1-2, Rødde – NTNUI 1-0, Sander – Strømmen 1-6, Skedsmo – Raufoss 0-2, Spjelkavik – Træff 0-1, Stord – Nest-Sotra 0-2, Surnadal – Kristiansund 0-5, Trosvik – Follo 2-3, Tynset – Strindheim 0-3, Valdres – Gjøvik-Lyn 1-3, Vard Haugesund – Vidar 2-0, Varegg – Florø 4-2, Øystese – Åsane 0-2, Fram Larvik – Lyn 3-2 e.o. (2-2), Moss – Grorud 1-2 e.o. (1-1), Fløy – Vindbjart 1-1 (4-5 på straffer), Oppsal – Kvik Halden 5-5 (5-4 på straffer), Finnsnes – Harstad 3-0, Lillehammer – Elverum 3-4, Sandnessjøen – Ranheim 0-13. Spilt tirsdag: Lokomotiv Oslo – Vålerenga 0-8, Vigør – Start 0-5. Spilles torsdag: Egersund – Sola, Eidsvold Turn – Brumunddal, Herd – Hødd, Neset – Levanger, Os – Brann, Salangen – Senja, Skeid – Drammen, Ørn Horten – Ullern, Ås – Fredrikstad.
Seriestarten har gitt ett poeng og 11 baklengsmål for Aalesund. I cupens første runde var Harald Aabrekks lag ille ute – men berget seg med to scoringer siste halvtimen.